Raivo Adlas

Raivo Adlas (sündinud 31. jaanuaril 1940 Kiisal) on eesti näitleja, lavastaja ja teatripedagoog.

Haridus
Raivo Adlas on lõpetanud 1958. aastal Tallinna 22. Keskkooli, 1964. aastal Eesti Põllumajanduse Akadeemia agronoomiateaduskonna mullanduse erialal ja 1965. aastal ETÜ Vanemuise teatri õppestuudio. Aastatel 1986–1989 täiendas ta end Leningradis Georgi Tovstonogovi režiilaboratooriumis. Raivo Adlas. Eesti Lavastajate ja Dramaturgide Liidu veebisait.

Töö ja looming
Raivo Adlas on töötanud aastatel 1968–1991 Vanemuise teatris näitleja ja lavastajana. 1980. aastal oli ta ka Heino Elleri nimelise Muusikakooli näitlejameisterlikkuse õppejõud. 

Aastatel 1990–1993 oli Raivo Adlas Tartu rahvakultuurikeskuses Sinimandria teatrijuht, 1993–1995 Pärnu teatris Endla ning 1995–2020 taas Vanemuise teatri näitleja. Aastatel 1995–1999 oli ta ka Tartu Mart Reiniku Gümnaasiumi teatriklassi õppejõud. 

Raivo Adlas on mänginud paarikümnes filmis, näiteks „Lindpriid” (1971, režissöör Vladimir Karasjov), „Üks mu sõber“ (2011), „Õnn tuleb magades“ (2016; mõlema režissöör Mart Kivastik), "Polaarpoiss" (2016, režissöör Anu Aun), „Klassikokkutulek 3: Ristiisad“ (2019, režissöör René Vilbre). Viimases mängitud Ratastooli-Aksli rolli on esile tõstnud mitu filmikriitikut. 

Ta on mänginud ka telesarjades, telelavastustes („Koerad”, 1968) ja kuuldemängudes („Võitlus”, 1978).

 Telesarjarollid 
 2000 "Nota bene! Teatriluulud" (Albert Sosin)
 2011–2013 "Kalevipojad" (vanaisa Juhani)
 2013–2014 "Hakkab jälle pihta" (näitleja)
 2014 "Ööliblikad" (Ross)
 2013–2019 "Naabriplika" (Sokrates) 

Elutöö raamat 

2026. aasta jaanuaris ilmus kirjastuselt Ilmamaa 544-leheküljeline raamat "Elu heas seltskonnas", mille koostas Piret Kuub ja toimetas Katre Ligi. Teatriraamatu tegemisel on kõrvuti Raivo Adlase mälestustega kasutatud erinevatest aegadest pärit artikleid ja “Vanemuise” teatri protokolle ning see sisaldab ka loometööde nimekirja, allikaviiteid ning nimeloendit.Raamatust Ilmamaa veebilehel ISBN 978-9985-77-943-9

Tunnustus
 1976 – Eesti NSV teeneline kunstnik
 2006 – Eesti Kultuurkapitali rahvakultuuri sihtkapitali aastapreemia (tähelepanuväärse ja tulemusrikka lavastajaloome eest eesti harrastusteatrites)"Kes? Mis? Kus?" 2008, lk. 367
 2008 – Tartu Kultuurikandja auhind (rahvakultuurikandja)
 2010 – Tartu medal
 2020 – Eesti Näitlejate Liidu auraha

Isiklikku
Raivo Adlase abikaasa oli näitleja Kais Adlas, kes oli Epp Kaidu ja Kaarel Irdi tütar. Raivo ja Kais Adlase poeg on valguskunstnik Priidu Adlas.Viira, Aigi. Priidu Adlas: „Hetkel, kui ma näitleja Raivo Adlasele valguse peale sätin, kaovad tunded – ta on pigem objekt kui isa.“ Tiiu, juuni 2020.

Viited

Välislingid
 Pärast eesriide langemist. Raivo Adlas ETV portreesaade, 24. aprill 1997
 Päevatee. Raivo Adlas Vikerraadio saade, 7. märts 2015

Kategooria:Vanemuise näitlejad
Kategooria:Endla näitlejad
Kategooria:Jakob Westholmi Gümnaasiumi vilistlased
Kategooria:Eesti Maaülikooli agronoomiateaduskonna vilistlased‎
Kategooria:Eesti NSV teenelised kunstnikud
Kategooria:Sündinud 1940